TRABALLOS DOCUMENTAIS NA BIBLIOTECA ESCOLAR

No CEIP Quintela de Moaña tiñamos comprobado que o traballo diario das aulas deixaba atrás o desenvolvemento dalgunhas competencias básicas. Pouco a pouco, ao incorporar no noso hábito de traballo pequenos proxectos colectivos, fomos constatando que estás dinámicas incorporaban técnicas de traballo e habilidades que favorecen a aprendizaxe , mellorando as competencias de forma activa.

A biblioteca escolar resulta indispensábel para a consecución destes obxectivos. Por este motivo vimos traballando nos proxectos interdisciplinares como medio para a adquisición das competencias básicas,e de desenvolver a educación documental, integrando as distintas áreas do currículo nos proxectos. Este tipo de tarefa, enmarcado nun enfoque constructivo da aprendizaxe, estimula ademais a aprendizaxe activo, mellorando as competencias de aprender a aprender e a autonomía persoal, integrando as fontes informativas en calquera soporte nos procesos de aprendizaxe.

OS PROXECTOS

A planificación dos proxectos no CEIP Quintela é como segue: Ao inicio de curso revisase o currículo en todos os ciclos, para ver que aspectos do proxecto poden integrarse no mesmo en cada nivel. Faise ademais unha temporalización e secuenciación do proxecto por ciclos. Deste xeito, cada ciclo irá desenvolvendo proxectos de aula que abordaran distintos aspectos do proxecto interdisciplinar.

O proceso sempre é o mesmo: o ratiño Paco, a mascota da biblioteca, enviará ao longo do curso diferentes cartas aos niveis, amosando o seu interés por un tema , e coa petición de que investiguen ...Cada curso ten unha proposta diferente

A partir de aí, cada nivel disporá de información na biblioteca, e nos blogs de ciclo, para buscar, seleccionar, e converter o aprendido nun traballo documental. Estes documentos terán ao longo do curso distintos formatos: dixital, textual, artístico,...de xeito que vaian traballando distintos formatos. Ademais, o resultado da súa investigación será publicada, xa sexa nos blogs, en libros de “Edicións Quintela” ou en exposicións. Deste xeito todos aprendemos de todos.

Este tipo de tarefas levou a traballar coa Galipedia. A Galipedia é unha enciclopedia colaborativa, con moitas posibilidades pedagóxicas. Moitas veces os docentes queixámonos do recorta e pega da Wikipedia, pero podemos e debemos utilizala no noso beneficio.

A GALIPEDIA

No curso 2008/2009, buscando na Galipedia na páxina de Moaña, descubrimos que o apartado “nados en Moaña” amosaba unha información moi deficitaria. Por esta razón propuxémonos traballar co alumnado do 3º ciclo para completala pouco a pouco, con novos personaxes públicos de recoñecido prestixio . O obxectivo era dobre: por unha banda obter datos sobre a vida persoal e profesional destes persoeiros, e por outra banda, realizar un traballo documental serio, e con trascendencia . Coñecíamos outras experiencias neste sentido...Decidimos empezar por Iván Costa Blanco, gaiteiro de Moaña con un currículo moi brillante, coa peculiaridade de ser ex alumno do colexio, e que amosara a súa disposición a colaborar con nós. Organizamos a experiencia así: Recibimos a Iván na biblioteca do cole, que nos deleitou cunha actuación, despois de someterse a unha entrevista por parte do alumnado de 5º curso.

A entrevista publicámola nun dos nosos blogs “[Aquí vivimos](http://anosavila.blogspot.com)”. Este blog, que compartimos co equipo de dinamización da LG do cole, está orientado a expor os traballos documentais do noso alumnado sobre Moaña.

Nesta visita, Iván achegounos o seu currículo (actuacións, premios, traballos, etc..)Co material recollido (currículo e entrevista) o alumnado preparou o artigo sobre Iván na Galipedia.

Previamente a biblioteca propúxolles dende o blog de terceiro ciclo unha actividade consistente en :

* *Busca nas páxinas da Galipedia de músicos galegos, e fixarse na redacción e organización da información.*
* *Buscar gadgets para os blogs dos máis pequenos do cole relacionados coa música.*
* *Vincular as palabras de este post a outras páxinas.*

Por último todo o alumnado do 3ºciclo, e utilizando o encerado dixital da aula TIC, publicaron o artigo.

De xeito similar seguimos traballando nos cursos que seguiron, polo que neste momento estanse preparando o 5º artigo para a Galipedia.

Esta actividade gústalle moito ao alumnado, pero tamén a nós porque:

* Son conscientes de que están creando contido.
* Aprenden a ser rigorosos.
* Obteñen a información de primeira man.
* O seu traballo transcende máis aló da escola.

OUTROS TRABALLOS DOCUMENTAIS

O traballo por proxectos tamén nos levou a probar outras formas de traballo documental, como son as exposicións orais, os documentos dixitais secuenciando un proxecto paso a paso, as biografías no 2º ciclo e as autobiografías no 3º ciclo, etc. As ferramentas dixitais máis utilizadas son os pequenos vídeos ou as presentacións de diapositivas, de moito éxito no noso alumnado, que xa traballan con elas dende 3º de Primaria. Temos no blog da biblioteca ([bibliotecadocole](http://bibliotecadocole.blogspot.com)) e nos de ciclo enlaces que recollen estes traballos.

